
Parlamentul  României

Camera  Deputaţilor

Comisia pentru industrii si servicii








           Bucureşti, 07.04.2004









            Nr.23/55/2004

BIROUL PERMANENT

AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru ratificarea Acordului de comerţ liber între România şi Serbia şi Muntenegru, semnat la Bucureşti la 23 decembrie 2003, transmis cu adresa nr.P.L.x- 173 din 24 martie 2004, înregistrat la Comisia pentru industrii şi servicii sub nr.23/55/2004.



În raport de obiectul şi conţinutul său, proiectul de lege face parte din categoria legilor ordinare.
PREŞEDINTE,

István Antal

            Nr.23/55/2004

RAPORT

asupra proiectului de Lege pentru ratificarea Acordului de comerţ liber între România şi Serbia şi Muntenegru, semnat la Bucureşti la 23 decembrie 2003



În conformitate cu prevederile art.89 din Regulamentul Camerei Deputaţilor, cu modificările şi completările intervenite prin Hotărârea Camerei Deputaţilor nr.23/2003, Comisia pentru industrii şi servicii a fost sesizată, spre dezbatere în fond, cu proiectul de Lege pentru ratificarea Acordului de comerţ liber între România şi Serbia şi Muntenegru, semnat la Bucureşti la 23 decembrie 2003, transmis cu adresa nr.P.L.x- 173 din 24 martie 2004, înregistrat la sub nr.23/55/2004.



Potrivit prevederilor art.75 din Constituţia României şi ale art.86 alin.2 pct.1 din Regulamentul Camerei Deputaţilor, competenţa decizională în cadrul acestui proiect de lege aparţine Senatului.



Cu avizul nr.314/26.02.2004, Consiliul Legislativ a avizat favorabil această iniţiativă legislativă.



Cu avizul nr.187/01.04.2004, Comisia pentru buget, finanţe şi bănci a avizat favorabil proiectul de lege.



Cu avizul nr.33/P.L. x-173/31.03.2004, Comisia pentru politică externă a avizat favorabil proiectul de lege.



Cu avizul nr.24/153/30.03.2004, Comisia pentru agricultură, silvicultură, industrie alimentară şi servicii specifice a avizat favorabil proiectul de lege.



Acordul are ca principal obiectiv să favorizeze schimburile comerciale reciproc avantajoase şi să stimuleze dezvoltarea cooperării economice între România şi Serbia şi Muntenegru.



Acordul conţine prevederi similare cu celelalte acorduri de acest gen încheiate de cele două părţi, adaptate la specificul relaţiilor comerciale bilaterale.



Textul Acordului conţine toate prevederile uzuale ale unui acord de comerţ liber, referitoare la clauze de salvgardare, proceduri antidumping, reguli de concurenţă, ajutoare de stat, achiziţii publice, protecţia proprietăţii intelectuale, dificultăţi ale balanţei de plăţi, servicii şi investiţii.



Includerea în textul acordului a unei clauze evolutive, oferă părţilor posibilitatea să negocieze, în viitor, noi concesii şi să extindă aria de cuprindere a Acordului la alte domenii neacoperite de acesta, corespunzător intereselor părţilor.



În ceea ce priveşte conţinutul economic al Acordului, în domeniul comerţului cu produse industriale, taxele vamale vor fi eliminate de la intrarea în vigoare a Acordului, cu excepţia produselor incluse în listele de produse industriale considerate sensibile la importul în România, respectiv la importul în Serbia şi Muntenegru.



Calendarul de liberalizare pentru aceste produse industriale prevede eliminarea graduală a taxelor vamale într-o perioadă de trei ani, până la 1 ianuarie 2007.



În domeniul comerţului cu produse agricole, ţinând cont de sensibilitatea deosebită a acestui sector pentru respectivele economii naţionale, părţile au convenit eliminarea, pe bază de reciprocitate a taxelor vamale, de la intrarea în vigoare a Acordului, la o serie de produse din cadrul cărora cele mai importante sunt animalele vii (ovine şi caprine), anumite cereale, fructe, seminţe şi fructe oleaginoase, grăsimi şi uleiuri de origine animală şi vegetală.



Intrarea în vigoare a acestui acord este preconizată a avea loc în primul semestru al anului 2004.



Semnarea Acordului de comerţ liber între România şi Serbia şi Muntenegru a avut loc la 23 decembrie 2003, la Bucureşti. Parlamentul Serbiei şi Muntenegru a ratificat acest acord la 26 martie 2004.



Potrivit prevederilor art.60 din Regulamentul Camerei Deputaţilor, membrii Comisiei pentru industrii şi servicii au examinat proiectul de lege în şedinţa din 7 aprilie 2004.



La dezbaterea proiectului de lege au participat, în conformitate cu prevederile art.51 şi 52 din Regulamentul Camerei Deputaţilor, reprezentanţi ai Ministerului Economiei şi Comerţului.



În urma dezbaterii, membrii comisiei au hotărât, cu unanimitate de voturi, să supună plenului Camerei Deputaţilor spre dezbatere şi adoptare, proiectul de Lege pentru ratificarea Acordului de comerţ liber între România şi Serbia şi Muntenegru, semnat la Bucureşti la 23 decembrie 2003, în forma prezentată de Guvern.

La lucrările comisiei au fost prezenţi 20 de deputaţi din totalul de 25 membri ai comisiei.

În raport de obiectul şi conţinutul său, proiectul de lege face parte din categoria legilor ordinare.

                        PREŞEDINTE,                                     SECRETAR,

                          István Antal                                       Cristian Buzea

Consilier,

Viorela Gondoş

